# Marta Sibina i Camps

Marta Sibina i Camps (Breda, la Selva, 15 de maig de 1973) és una activista i infermera quirúrgica catalana. Com a activista, és fundadora i editora de la revista Cafè amb llet.
És diplomada universitària en Infermeria i ha realitzat els postgraus en Infermeria Quirúrgica i Infermeria Gerontològica. Ha treballat a l'Hospital General de Granollers com a infermera.
És fundadora i editora, amb Albano Dante Fachin, amb qui forma parella, de la revista Cafè amb llet, on destaca per la seva denúncia de l'opacitat sanitària. Es va implicar activament a Procés Constituent i també va formar part d'algunes àrees de treball en el procés de gestació de Barcelona en Comú. De cara a les eleccions generals espanyoles de 2015 fou la número dos de la confluència d'esquerres En Comú Podem, que agrupa Iniciativa per Catalunya Verds, Esquerra Unida i Alternativa, Barcelona en Comú i Podem i resultà elegida diputada. A les eleccions generals espanyoles de 2016 fou elegida altra vegada, aquesta vegada per la província de Girona.
Posteriorment es mostrà crítica amb la coalició i abandonà el partit. Fundà Som Alternativa, que es presentà a les primeres eleccions generals espanyoles de 2019 amb el Front Republicà.
Al juliol de 2019 es va incorporar al Consell per a la República. A finals del 2019 va fundar, juntament amb Albano Dante Fachin, la plataforma Octuvre amb la missió de fer front al «monopoli informatiu» i a la «manipulació» que considera que fomenten els mitjans de comunicació de masses.

## Obra publicada

* 2013 Artur Mas: On són els meus diners? amb Albano Dante Fachin. Pròleg: Teresa Forcades i Àngels Martínez Castells. Revista Cafè amb llet.
* 2014 Conversación entre Alberto San Juan y Cafèambllet amb Albano Dante Fachin. Icaria.

## Referències

* 1 2 3 «Marta Sibina Camps - XI Legislatura - Congreso de los Diputados». [Consulta: 20 març 2023].
* 1 2 «L'editora de la revista "Cafèambllet", Marta Sibina, explica els casos de corrupció que han destapat». El cafè de la República, 04-02-2014.
* ↑ «Marta Sibina Camps». En Comú Podem. Arxivat de l'original el 15 de maig 2016. [Consulta: 10 gener 2019].
* ↑ «Marta Sibina: 'Gent morint sola. Suposo que em tocarà de viure-ho els dies vinents'». [Consulta: 25 març 2020].
* ↑ Puente, Arturo «Barcelona en Comú proposa Xavier Domènech i Marta Sibina com a candidats al Congrés». Catalunyaplural.cat, 22-10-2015.
* ↑ Puente, Arturo «L'aposta de Colau per a les generals es dirà En Comú Podem». Catalunyaplural.cat, 28-10-2015.
* ↑ Font, Marc. «Preacord entre Poble Lliure, Som Alternativa i Pirates per concórrer junts al 28-A». Público. [Consulta: 20 març 2023].
* ↑ «Marta Sibina, la dona de Dante Fachín, s'incorpora al Consell per la República». CatalunyaPress.cat, 20-07-2019. [Consulta: 20 març 2023].
* ↑ «Octuvre.cat». [Consulta: 14 gener 2020].
* ↑ «Artur Mas: on són els meus diners?». Virus Editorial. [Consulta: 20 març 2023].
* ↑ San Juan, Alberto. Conversación entre Alberto San Juan y Cafèambllet, Albano-Dante Fachín y Marta Sibina : el placer de pasar a la acción.. Primera edición, junio de 2014. ISBN 978-84-9888-591-0.

## Enllaços externs

* Marta Sibina "Un full de ruta per guanyar les eleccions" gener 2015, a Youtube